钦定古今图书集成/明伦汇编/官常典/第316卷 > 李原名
## 钦定古今图书集成/明伦汇编/官常典/第316卷 > 李原名

按《明外史》本传：“原名，字资善，一称彦名，安州人。洪武
十五年，以通经儒士举为御史。二十年，使平缅，归言
思伦发怀诈窥伺，且言靖江王以大理印行令旨非
法，为远人所轻。金齿卫指挥李观处事宽厚，蛮中爱
服。帝驰谕西平侯英等严备边，敕奖观，而擢原名为
礼部尚书。是岁北清朔漠，南收罗甸，四夷震詟，朝贡”
之使不绝。帝既用原名策，平定麓川、缅甸诸蛮，凡远
方之事悉以咨之。高丽王奏：“辽东文、高、和、定州，皆其
国旧壤，乞就铁岭屯戍。”原名言：“数州旧为元所统，皆
属于辽，高丽地以鸭绿江为界。今铁岭已置卫，不宜
复有陈请。”帝命谕其国守分土，无生衅。王昌权国事，
数遣使请入朝。帝谓：原名、“高丽，废立”自由，三纲已斁，
数请入朝，必有隐谋，不可许。原名请敕辽东守臣，无
纳高丽王岁时但令陪臣奏事。安南国岁贡方物，帝
念其劳民，原名以帝意谕之，令三年一贡，自是为定
制。以帝命行养老之政，申明府州县岁贡多寡之数，
定官民巾服之式，皆著为令。建历代帝王庙，原名请
以风后、力牧等三十六人从祀。帝去赵普、安童、阿术，
而增入陈平、冯异、潘美、木华黎，馀悉如原名。奏鲁王
薨，定丧服之制。进士王希曾请丧出母，原名以其非
礼，请著为禁。凡郊祀、宗庙、社稷、岳渎诸制，先后诸儒
臣论定，时有详略，帝悉令原名更正之。诸礼臣惟原
名在任久。二十三年以老致仕。